
ИЗВОД ИЗ ЗАПИСНИКА СА XVII РЕДОВНЕ СЈЕДНИЦЕ СКУПШТИНЕ ОПШТИНЕ ТЕСЛИЋ, ОДРЖАНЕ ДАНА 28.7.2022. ГОДИНЕ, У СКУПШТИНСКОЈ САЛИ (ЗГРАДА ЗАВОДА ЗА ЗАПОШЉАВАЊЕ) У ТЕСЛИЋУ, СА ПОЧЕТКОМ У 10:00 ЧАСОВА

XVII редовна сједница Скупштине општине Теслић одржана је у четвртак, дана 28.7.2022. године, у скупштинској сали (зграда Завода за запошљавање) у Теслићу. Скупштина је почела са радом у 10:00 часова. Сједницом је предсједавао предсје-дник Скупштине општине (СО) Саво Касаповић и исту је сазвао актом број: 01-013-86/22 од дана 19.7.2022. године.

На почетку сједнице је било присутно 23 одборника, чиме су се стекли услови да Скупштина може легитимно и несметано доносити одлуке. Одсутни су одбор-ници: Недељко Керић, Ђорђе Гајић, Марко Тривуновић, Срђан Кљечанин, Aлен Сеферовић и Маринко Ђукић. Своје одсуство су најавили одборници Маринко Ђукић, који није у Теслићу, тe одборник Недељко Керић. Сједници су такође при-суствовали: замјеник Hачелника општине Теслић, Милован Станковић, начелници одјељења Општинске управе Теслић, те представници медија. Прије утврђивања дневног реда, предсједник СО је дао на разматрање Извод из записника са 16. редовне сједнице СО Теслић, одржане дана 26.5.2022. године. С обзиром на то да није било примједби на Извод из записника са 16. редовне сједнице СО Теслић, предсједник је исти дао на гласање који је једногласно усвојен:

Гласање: ЈЕДНОГЛАСНО „ЗА“ (23 одборника).

Прије отварања расправе по предложеном дневном реду, предсједник СО је обави-јестио одборнике да је дана 28.7.2022. године засједала Комисија за прописе, која је констатовала да је материјал за 17. редовну сједницу СО Теслић у складу са законском регулативом. 

На основу члана 70. Пословника о раду Скупштине  општине Теслић („Службени гласник општине Теслић“, број: 4/17) начелник општине предлаже допуну дневног реда са сљедећим тачкама: 
1. Приједлог Одлуке о измјенама Одлуке о допунским правима бораца, војних   инвалида и породица погинулих бораца;

2. Наредба о неспровођењу истрага у предмету Окружног јавног тужилаштва, број: Т15 0 КТАК 0031333 20.

С обзиром на то да није било пријављених за расправу поводом приједлога дневног реда, предсједник СО је дао на гласање приједлог дневног реда уз допуну коју је предложио начелник општине:
Д н е в н и  р е д
1.  Информација о провођењу закона о порезу на непокретности на подручју општине Теслић за 2021. годину;
2. Информација о раду и постигнутим спортским резултатима спортских организација на подручју општине Теслић за такмичарску 2021-2022. годину;
3. Информација о стању насиља у породици у 2021. години;
4. Информација о реализацији  пројеката, реконструкције  и проширења филтер станице у Студенцима;
5. Приједлог Одлуке о усвајању Визије развоја мјесних заједница на подручју општине Теслић;
6. Приједлог Одлуке о усвајању измјене дијела Регулационог плана блокова ЦТ3 и ЦТ4, у Теслићу;
7. Приједлог Одлуке о начину и условима продаје градског грађевинског земљишта путем лицитације на локалитету Вуковача 1;
8. Приједлог Рјешења о именовању Комисије за спровођење лицитације за продају градског грађевинског земљишта путем лицитације на локалитету Вуковача 1;
9. Приједлог Одлуке о измјенама Одлуке о допунским правима бораца, војних   инвалида и породица погинулих бораца;
10.  Наредба о неспровођењу истрага у предмету Окружног јавног тужилаштва, број: Т15 0 КТАК 0031333 20.
11. Кадровска питања:
а) Рјешење Централне изборне комисије Босне и Херцеговине, број: 06-1-07-1-1243/22 од 02.06.2022. године, којим се даје сагласност на именовање предсједника Општинске изборне комисије Теслић (Биљана Божић);

б) Приједлог Рјешења о престанку дужности в.д. директора ЈУ „Културни центар Теслић“;

в) Приједлог Рјешења о именовању директора ЈУ „Културни центар Теслић“;

12. Одборничка питања;
13. Разно.
Гласање: 17 „ЗА“, 0 „ПРОТИВ“, 6 „УЗДРЖАНИ“.
Ад. 1. Информација о провођењу закона о порезу на непокретности на подру-чју општине Теслић за 2021. годину;
Предсједник СО је обавијестио скупштину да се Начелник општине Теслић, Милан Миличевић, придружио раду сједнице, а с обзиром на то да није било потребно уводно излагање, предсједник СО је отворио расправу поводом предложене Инфо-рмације. 

Синиша Гаврић – Указао је на повреду Пословника о раду СО Теслић и гласања поводом информација и уколико се буде о информацијама гласало, клуб одборни-ка СНСД-а се неће изјашњавати. „У члану 113. Пословника о раду СО Теслић стоји: '(1) У вршењу својих права и дужности Скупштина доноси статут, пословник, одлуке, рјешења, закључке, препоруке, резолуције, стратегије, планове и програме.  (2) Радна тијела Скупштине доносе закључке, а када су за то посебно овлаштена, доносе и рјешења'. Информације се могу примити к знању и око њих се не може изјашњавати“.
Предсједник СО је дао на гласање Информацију о провођењу закона о порезу на непокретности на подручју општине Теслић за 2021. годину, која је усвојена са: 
Гласање: 17 „ЗА“, 0 „ПРОТИВ“, 0 „УЗДРЖАНИ“, 6 одборника се није изјаснило.

Ад. 2.
Информација о раду и постигнутим спортским резултатима спортских организација на подручју општине Теслић за такмичарску 2021-2022. годину;

Како није било потребно уводно излагање, предсједник СО је отворио расправу поводом ове тачке дневног реда.
Александар Шакановић -  „Искористићу прилику да честитам свим спортским клубовима на постигнутим резултатима и успјесима. Све те спортске организације на неки начин представљају општину Теслић и надам се да ће и у будућем периоду остварити много позитивних резултата. Интересује ме да ли су исплаћене све обавезе према спортским организацијама онако како је предвиђено Буџетом општине Теслић“. (...)

Предсједник СО је закључио расправу и дао Информацију о раду и постигнутим спортским резултатима спортских организација на подручју општине Теслић за такмичарску 2021-2022. годину на гласање, која је усвојена са:
Гласање: 17 „ЗА“, 0 „ПРОТИВ“, 0 „УЗДРЖАНИ“, 6 одборника се није изјаснило.
Ад. 3.
Информација о стању насиља у породици у 2021. години;
С обзиром на то да није било потребно уводно излагање, предсједник СО је отворио расправу поводом предложене Информације.
Младен Ђурић – Рекао је да много проблема, када је у питању насиље у породици, остане сакривено иза врата кућног дома и овом приликом је апеловао на све да имају храбрости и да се о наведеном проблему почне јавно говорити. „Оно што је за поздравити, када је у питању наша локална управа, јесте да је 31.7.2020. године потписан Протокол у случајевима насиља у породици. Све до тог момента ни ми у ординацији нисмо знали како да се понашамо када неко пријави да је повреда или одређено стање посљедица неког од облика насиља у породици“.
Одборник Ђорђе Гајић се прикључио раду сједнице СО Теслић и у сали је тре-нутно присутно 24 одборника.
Предсједник СО је закључио расправу и дао Информацију о стању насиља у породици у 2021. години на гласање, која је усвојена са:
Гласање: 17 „ЗА“, 0 „ПРОТИВ“, 0 „УЗДРЖАНИ“, 7 одборника се није изјаснило.
Ад. 4. Информација о реализацији пројеката, реконструкције и проширења филтер станице у Студенцима;
Након уводног излагања које је изнио Драган Мишић, шеф Одсјека за локални економски развој и европске интеграције, предсједник СО је отворио расправу поводом Информације о реализацији пројеката, реконструкције и проширења филтер станице у Студенцима.
Ђорђе Гајић – „Од кад сједим у одборничким клупама, ово је први пут да чујем да има проблема и треба тражити начина како проблеме превазићи. Читајући информацију која је предмет расправе, дошао сам до сазнања да ће се након реконструкције филтер станице радити цјевоводи и мишљења сам да је цјевоводе требало радити раније, првенствено због расипања воде.“ (...) Навео је да треба гледати у правцу и да треба радити на томе да има воде током цијеле године, поготово за вријеме сушног периода, јер се велике климатске промјене дешавају и сваке наредне године је воде све мање.
Синиша Гаврић – Када је у питању комплетна инфраструктура на подручју општине Теслић, нагласио је да је тренутно хаотично стање и да тренутна Општинска управа Теслић није у стању да заврши ниједан озбиљан пројекат у року и на вријеме.

Милан Касаповић – „Што се саме информације тиче, која је детаљно и прецизно написана, дијелом сам укључен у реализацију овог пројекта, који је започет раније и он је веома значајан за општину Теслић, који је дефинисан Стратегијом развоја општине Теслић и стављен је у приоритете. Када су у питању грађевински радови, они се изводе од стране домаћих фирми, с друге стране имамо извођаче радова технолошке фазе, који је укључен управо преко Чешке развојне агенције, односно они су расписивали тендер, а пројекат укључује сталну синергију оба извођача радова“. (...) Изразио је наду да ће се проблеми код финансирања што прије превазићи и да ће се за реализацију овог пројекта наћи најбоље рјешење. Што се тиче саме фабрике воде, реконструкције и проширења филтер станице, рекао је да је овај пројекат у приоритету у односу на све остале и да се од истог не може одустати, а увјерен је да ће се сви проблеми превазићи и да ће Влада РС изнаћи најбоље могуће рјешење за општину Теслић, а и за све остале општине. 
Пошто више нема пријављених за дискусију, предсједник СО је исту закључио и дао на гласање Информацију о реализацији пројеката, реконструкције и прошире-ња филтер станице у Студенцима, која је усвојена са:

Гласање: 17 „ЗА“, 0 „ПРОТИВ“, 0 „УЗДРЖАНИ“, 7 одборника се није изјаснило.

Ад. 5. Приједлог Одлуке о усвајању Визије развоја мјесних заједница на под-ручју општине Теслић;
С обзиром на то да није било потребно уводно излагање, предсједник СО отвара расправу поводом ове тачке дневног реда.

Мирослав Липовчић – Поздравио је ову одлуку и истакао да је и без ове одлуке сарадња Општинске управе и мјесних заједница на једном високом нивоу, а говори конкретно за МЗ Прибинић. „Доказ за то су инвестиције које је Општинска управа урадила претходних година на просторима наших мјесних заједница. Између осталог, ту је и инвестиција општине Теслић која је у сарадњи са међународном организацијом 'UNDP' остварила на пет мјесних заједница. У склопу те инвестици-је МЗ Прибинић је кандидовала пројекат уређења трга и иако је тај пројекат увелико премашио вриједност која је донирана од стране 'UNDP-а', захваљујући разумијевању на које смо наишли од стране Општинске управе и начелника општине, тај пројекат ће бити реализован у наредном периоду и овом приликом се у своје име и у име грађана МЗ Прибинић захваљујем Општинској управи Теслић, начелнику општине, привредницима и грађанима наше мјесне заједнице, што су препознали и финансијски подржали нашу идеју и жељу да МЗ Прибинић добије један уређен и лијеп трг, који ће бити понос свих њених грађана.“ (...)
Младен Ђурић – Када је у питању Визија развоја мјесних заједница на подручју општине Теслић, рекао је да су свједоци да у временима када актуелни 'владари', носиоци локалних, чешће републичких функција, централизују своју моћ и своју власт концентришу у једну канцеларију. Овом визијом начелник општине Теслић са својим сарадницима врши децентрализацију власти на територији општине Теслић, ојачавају савјете мјесниих заједница и њихову улогу у друштву и широко отварају врата грађанима да се преко савјета могу обраћати локалној управи.
Радислав Ђурић – Као предсједник Савјета МЗ Младиковине је имао обавезу да каже пар ријечи што се тиче водовода у Младиковинама. „Прије три године је водовод у МЗ Младиковине пуштен и до дан данас није предан ПКД 'Рад' а.д. на одржавање, без обзира на наш захтјев и сагласност мјештана. За изградњу тог водовода је издвојено око 600.000,00 КМ, а у том пројекту је учествовала општина Теслић, Влада РС, а било је и одређених грант средстава. Водовод у Младиковима тренутно нико не одржава, нико неће одговорности за тим и требамо прићи на тај начин да се визија спроводи, а не само да то стоји на папиру.“
Синиша Китић – Жели да се надовеже на дискусију одборника Мирослава Липовчића везано за пројекте у пет мјесних заједница које су обухваћене донацијама Шведске и Швицарске владе и захваљује се Драгану Мишићу и његовом одјељењу који су им помогли у припреми пројеката, јер су морали као мјесна заједница аплицирати за пројекат, а нису имали искуства у тим стварима. Сматра да би се овакви пројекти требали наставити и у другим мјесним заједница-ма.
Стојан Смиљанић – „Ми смо ове године уз сву активност да у сарадњи са општином Теслић дођемо до те ставке да нам највиталније установе у насељу, а то су школа, амбуланта, друштвени дом и да се у руралним насељима уз организацију саме општине и самог савјета мјесне заједнице, дође до могућности да становниш-тво и у тим руралним подручјима има асфалтне и приступне путеве барем мини-малне ширине, како би унариједили саме центре у насељу“. 
Ђорђе Гајић – Навео је да је одлука добра, али да људи нису заинтересовани ни за какав друштвени рад и сматра да би се требала плаћати одређена накнада за предсједнике савјета мјесних заједница, те предлаже да се смање одборничке накнаде у циљу да се плаћа мјесечна накнада за рад предсједника савјета мјесних заједница. „Моје село се не може похвалити неким инвестицијама, али у задњих 10 година је урађено игралиште (прије седам - осам година) и програмом је обећан износ од 40.000,00 КМ за 400m асфалта. (...) Добра је ствар што се нешто горе ради (Прибинић), али имам једно лоше сазнање по питању водовода, не знам да ли је завршен тендер. Обраћао ми се понуђач који је прошао на тендеру, мој другар из Бијељине, те каже да су притисци велики од различитих људи из Теслића да одустане од тендера, а јефтинији је био за 100.000,00 КМ. Тако се не помаже својој мјесној заједници. Притисак има од људи који раде у Општинској управи, а и од других понуђача“.      

Учешће у расправи у виду реплике је узео одборник Мирослав Липовчић.

Милован Станковић – Рекао је да је нема смисла да приче које немају основе, немају утемељење, да се износе за овом говорницом. „На тендеру који је био јавно расписан, имали смо три понуђача рангирано у складу са критеријумима које прописује Закон о јавним набавкама, уговор је потписан са извођачем који је понудио најнижу цијену. Тај извођач ће данас бити уведен у посао и приступиће се реачизацији тог посла, а рећи да неко из Општине убјеђује некога да одустане, а он 100.000,00 КМ јефтинији, то стварно нема смисла. Говорница је мјесто гдје треба износити чињенице и чињенице које иза себе имају аргументацију“.              
Драго Јовичић – „Ја ћу изнијети један свијетао примјер на Ђулићу, гдје се гради амбуланта породичне медицине и апотека. Такође, у плану је да се центар око дома доведе у функцију како естетски, тако и функционално. Зато постоји идејно рјешење и мислим да ће то у скорије вријеме бити реализовано“. На крају своје дискусије је напоменуо да је то иницијатива од стране мјесне заједнице.
Стојан Смиљанић (реплика) – Нагласио је да на годишњем нивоу општина Теслић за савјете мјесних заједница појединачно издваја износ од 1.000,00 КМ и предсједник савјета МЗ има право да наплати путни налог у износу од 350,00 КМ и мишљења је да то нису мала средства. „Надлежно одјељење треба на годишњем нивоу да провјери које мјесне заједнице нису утрошиле намијењена средства. На том треба провјерити рад мјесних заједница, јер свака мјесна заједница која на годишњем нивоу не утроши намијењена средства, свакако да треба преиспитати сам рад истих“.
Предсједник СО је закључио расправу и дао на гласање Приједлог Одлуке о усвајању Визије развоја мјесних заједница на подручју општине Теслић, која је једногласно усвојена:

Гласање: ЈЕДНОГЛАСНО „ЗА“ (24 одборника).
Ад. 6. Приједлог Одлуке о усвајању измјене дијела Регулационог плана блокова ЦТ3 и ЦТ4, у Теслићу;
Уводно излагање је изнио Никола Стокић, начелник Одјељења за просторно уређење.
Ново Шкребић – „Када говоримо о каналу технолошке воде за хемијску индустри-ју за дестилацију постала је пракса да се све живо нарушава и све живо се ради на самим објектима. Уреди се корито ријеке Усоре, али онда се не може више сићи под брану. Тај објекат увијек захтијева неку поправку. На том потезу на једном дијелу има један 'шубер вентил', са којим је могуће затворити цијели канал и исти се затвара у случају чишћења канала, који се врши периодично сваких 7-8 година и чишћење се мора омогућити. Такође се тај вентил спушта, затвара се канал и у случају поплава или бар дјелимично да нема никакве опасности за електромоторе. С друге стране, ту имају и ревизиони отвори који служе за чишћење канала, мислим исто тако да је један већ затворен. Замолио бих Николу Стокића да се о томе поведе рачуна и све што је затворено, ми ћемо инсистирати да се отвори“.

Ђорђе Гајић – Рекао је да се мора почети озбиљније радити када су регулациони планови у питању. Људи тамо живе без сунца, не може се паркирати, зграде се граде без зеленила, дјечијег игралишта. (...) Апеловао је на то да се почне са изградњом нових насеља, да се гради док још има општинске земље и да се дугорочно планира.
Никола Стокић – „Слажем се са господином Шкребићем кад се гради да треба водити рачуна о свему. По питању овог регулационог плана се није ништа мијењало када је у питању инфраструктура, задржано је из постојећег плана, само се мијењао дио парцелације. Слажем се да су се у прошлости дешавале грешке, и урбанистичке, а на крају крајева и извођачке. Када је у питању просторно планирање, ми смо на нивоу плана да би дошли до градње, морамо спровести ту процедуру локацијских услова, пројектовања, сагласности и свега осталог. Ако се нешто ради у контакту са неким привредним предузећем, ма настојимо да тражимо и сагласност привредног предузећа, ако је то њима у интересу у близини градње. Ми имамо усвојен просторни план, имамо урађен урбанистички план на који чекамо сагласност министарства и ја се надам да ћемо сагласност добити у року од мјесец дана и да можемо на једној од наредних сједница исти и усвојити. Наша законска обавеза је да сваких 10 година ревидирамо и мијењамо регулационе планове, без обзира на потенцирање градње или не“. 
Учешће у расправи у виду реплике је узео одборник Ђорђе Гајић.

Предсједник СО је закључио расправу и дао Приједлог Одлуке о усвајању измјене дијела Регулационог плана блокова ЦТ3 и ЦТ4, у Теслићу, која је усвојена са:

Гласање: 17 „ЗА“, 1 „ПРОТИВ“,  6 „УЗДРЖАНИ“.

Ад. 7. Приједлог Одлуке о начину и условима продаје градског грађевинског земљишта путем лицитације на локалитету Вуковача 1;
Како није било пријављених за дискусију, предсједник СО је дао на гласање Приједлог Одлуке о начину и условима продаје градског грађевинског земљишта путем лицитације на локалитету Вуковача 1, Одлука је усвојена са:

Гласање: 17 „ЗА“, 0 „ПРОТИВ“,  7 „УЗДРЖАНИ“.
Ад. 8. Приједлог Рјешења о именовању Комисије за спровођење лицитације за продају градског грађевинског земљишта путем лицитације на локалите-ту Вуковача 1;
Како није било пријављених за дискусију, предсједник СО је дао на гласање Приједлог Рјешења о именовању Комисије за спровођење лицитације за продају градског грађевинског земљишта путем лицитације на локалитету Вуковача 1, Рјешење је усвојено са:
Гласање: 17 „ЗА“, 0 „ПРОТИВ“,  7 „УЗДРЖАНИ“.
Ад. 9. Приједлог Одлуке о измјенама Одлуке о допунским правима бораца, војних инвалида и породица погинулих бораца;
Како није било потребно уводно излагање, предсједник СО је отворио расправу поводом овог приједлога одлуке.

Младен Ђурић – „Ова одлука се углавном односи на она права бораца и борачке популације, а везано за лијечење. Преко ове одлуке та популација има могућност да одређена средства рефундира преко локалне заједнице. Начелник је имао разумијевања и овом одлуком у конкретним бројкама се повећавају цифре да људи имају могућност рефундирања већих средстава. Међутим, ја бих могао рећи да се нажалост морамо бавити овим питањима, зато што је на почетку Фонд здравственог осигурања доносио одлуке за начине и модалитете како ће се оства-ривати права на здравствену заштиту“. (...)
Предсједник СО је закључио расправу и дао Приједлог Одлуке о измјенама Одлуке о допунским правима бораца, војних инвалида и породица погинулих бораца, која је једногласно усвојена:

Гласање: ЈЕДНОГЛАСНО „ЗА“ (23 одборника).

Ад. 10. Наредба о неспровођењу истрага у предмету Окружног јавног тужилаштва, број: Т15 0 КТАК 0031333 20.

Предсједник СО је констатовао да се прима к знању Наредба о неспровођењу истрага у предмету Окружног јавног тужилаштва, број: Т15 0 КТАК 0031333 20.
Ад. 11. Кадровска питања:

а) Рјешење Централне изборне комисије Босне и Херцеговине, број: 06-1-07-1-1243/22 од 02.06.2022. године, којим се даје сагласност на именовање предсједника Општинске изборне комисије Теслић (Биљана Божић);
С обзиром на то да није било учесника у расправи, предсједник је дао на гласање Рјешење Централне изборне комисије Босне и Херцеговине, број: 06-1-07-1-1243/22 од 02.06.2022. године, којим се даје сагласност на именовање предсједника Општинске изборне комисије Теслић, Рјешење је усвојено са:

Гласање: 16 „ЗА“, 0 „ПРОТИВ“,  7 „УЗДРЖАНИ“.

б) Приједлог Рјешења о престанку дужности в.д. директора ЈУ „Културни центар Теслић“;
С обзиром на то да није било учесника у расправи, предсједник СО је дао на гласање Приједлог Рјешења о престанку дужности в.д. директора ЈУ „Културни центар Теслић“, Рјешење је усвојено са:
Гласање: 16 „ЗА“, 1 „ПРОТИВ“,  6 „УЗДРЖАНИ“.
в) Приједлог Рјешења о именовању директора ЈУ „Културни центар Теслић“;

С обзиром на то да није било учесника у расправи, предсједник СО је дао на гласање Приједлог Рјешења о именовању директора ЈУ „Културни центар Теслић“, Рјешење је усвојено са:
Гласање: 16 „ЗА“, 2 „ПРОТИВ“,  5 „УЗДРЖАНИ“.

Ад. 12. Одборничка питања;

Ђорђе Гајић – „Испред Савјета мјесне заједнице Доњи Ранковић кандидује питање: Када ће се кренути у реализацију пјешачке стазе и питање водовода у Секулићима, ако ништа може ли се бар снимити колико ће то коштати и како то реализовати? 
Милован Станковић – „Када је у питању пјешачка стаза, потписали смо уговор, извођач радова је позната фирма из Теслића која је на њихову срећу узела огромне послове за које мислим да не могу завршити до краја наредне године. На великом броју послова су се једино они јављали. По овом уговору извођач радова је дао банкарску гаранцију у случају да не уђе благовремено, по уговору стоји да је он дужан у року од пет дана након увођења у посао започети физички изводити радове. То до сада није урађено и ја не могу тачно рећи када ће се тај посао почети радити. Када је у питању водовод у Секулићима, постоје све техничке претпоставке и неће се моћи радити тај дио крака уз овај дио уговора који сада радимо. Не вјерујем да се то може урадити у овој години, али свакако ћемо видјети да се укључи у планска документа за идућу годину, наравно уз одређене критеријуме и одређену процедуру“.

Синиша Гаврић – „Познато је да је први и други август Илиндан и да ће пола дана бити затворена улица Светог Саве, па ме интересује у случају да је потребна хитна интервенција, како ће ти људи бити транспортовани до здравсвених установа и да ли се о томе води рачуна“?
Милован Станковић - „На нашу срећу ми ове године реализујемо низ инфраструктурних пројеката који ће у значајној мјери унаприједити услове живота на простору урбаног дијела наше општине, а надам се и ширег подручја. Знам да постоје одређена ограничења, али не мислим да та ограничења могу представљати значајну претпоставку за политичку утакмицу која је очигледно присутна ових дана у медијском простору општине Теслић. Свјесни смо ми чињенице да долази Илиндан, имамо договоре са ПС Теслић и обезбиједиће се за сваки случај неопходно функционисање тог дана, тим дијелом гдје се дешава вјерска манифестација“.
Ад. 13. Разно – Није ништа предвиђено.
Како је у потпуности исцрпљен дневни ред за ХVII редовну сједницу, Предсједник СО је исту закључио у 11:44 часова.

НАПОМЕНА: Саставни дио овог извода из записника је тонски снимак са ХVII редовне сједнице Скупштине општине Теслић, одржане 28.7.2022. године.

  СЕКРЕТАР СО                                                                                                        ПРЕДСЈЕДНИК СО

Сања Ђурђевић                                                                                                        Саво Касаповић

